 NA WINNIE ONYANDO IDADI ya wanawake wanokumbwa na unene kupita kiasi imeongezeka nchini.  Hii ni kulingana na ripoti iliyotolewa Jumatatu na Wizara ya Afya na Shirika la Kukusanya Takwimu nchini (KNBS). Ripoti hiyo ilibainisha kuwa kati ya wanawake 10 waliosoma ambao wako katika umri wa uzazi nchini, takribani watano wana uzito kupita kiasi ikilinganishwa na wenzao ambao hawajasoma. Kadhalika, ripoti hiyo inaonyesha kuwa asilimia 50 ya wanawake wenye umri wa miaka 20 hadi 49 walio na elimu zaidi ya sekondari wana uzito kupita kiasi ikilinganishwa na asilimia 26 ya wale ambao hawana elimu. “Takriban wanawake sita kati ya 10 wanaojiweza kifedha wana uzito kupita kiasi ikilinganishwa na mwanamke mmoja kati ya watano wasiojiweza kifedha,” ripoti hiyo ilisema. Utafiti huo unaofanywa kila baada ya miaka 10, pia umebaini kuwa mwanamke ana uwezekano mkubwa wa kuwa na uzito kupita kiasi iwapo anaishi katika maeneo ya mijini, huku asilimia 43 ya wanawake katika umri wa miaka 20-49 wakiripoti kuwa na uzito wa kupita kiasi ikilinganishwa na asilimia 39 wanaoishi vijijini. Takwimu zinaonyesha kuwa ni asilimia 19 tu ya wanaume wa rika moja ndio wanene kupita kiasi. Kulingana na Shirika la Afya Duniani (WHO), uzito kupita kiasi au unene una athari mbaya kwa afya ya mtu. Zote mbili ni sababu kuu za hatari kwa magonjwa kadhaa sugu kama vile ugonjwa wa sukari, ugonjwa wa moyo na mishipa na saratani. Kwa wanawake, uzito kupita kiasi huathiri afya ya uzazi. Isitoshe, asilimia 18 ya wasichana wenye umri wa miaka 15-19 ni wembamba, huku asilimia 3 wakiwa wembamba kupindukia. Kwa upande mwingine, asilimia 13 ya wasichana waliobalehe wana uzito kupita kiasi. Kulingana na utafiti huo, uwezekano wa kuwa na uzito kupita kiasi au unene huongezeka kadri umri unavyoongezeka. “Wakati vijana wanapofikisha umri wa miaka 20, uzani huongezeka maradufu. Kwa kweli tunapaswa kushirikiana na vijana wetu kuwapa mafunzo kuhusu umuhimu wa lishe bora,” akasema Dkt Patrick Amoth.  Kwa mujibu wa ripoti hiyo, idadi ya wanawake waliosoma wenye elimu zaidi ya sekondari wanaokula vyakula visivyo vya kiasili imeongezeka kutoka asilimia 14 mwaka 2014 hadi asilimia 42 mwaka 2022. “Wanawake ambao wana uzito kupindukia wako katika hatari kubwa ya kupata maumivu ya mgongo na ya magoti. Unene uliokithiri miongoni mwa akina mama unahusishwa na viwango vya juu vya kujifungua kwa njia ya upasuaji. Pia hali hiyo inaweza kuleta magonjwa kama vile shinikizo la damu,” ripoti hiyo ikaongeza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  